ตำรวจไซเบอร์ จับหนุ่ม หลอกขายวัคซีนทางเลือก ผ่านสื่อสังคมออนไลน์
ตำรวจสืบสวนสอบสวนอาชญากรรมทางเทคโนโลยี (สอท.) หรือตำรวจไซเบอร์ จับกุม นายฐาปกรณ์ แก้วศรี อายุ 20 ปี ได้ภายในห้องพักแห่งหนึ่ง ในจังหวัดปราจีนบุรี หลังจากสืบทราบว่ามีการหลอกขายวัคซีนโควิด-19 ผ่านทางเฟซบุ๊ก โดยมีผู้เสียหายกว่า 50 คน มูลค่าความเสียหายกว่า 200,000 บาท จึงสืบสวนจนทราบว่า นายฐาปกรณ์ เป็นผู้ก่อเหตุ จนนำมาสู่การจับกุมดังกล่าว จากการสอบสวน นายฐาปกรณ์ ยอมรับว่า เป็นผู้ใช้บัญชีเฟซบุ๊ก จำนวน 7 บัญชี โดยใช้ชื่อต่างๆ ที่แตกต่างกัน เช่น "สิทธิพงษ์ ทองฮุย” , “กิตติพงษ์ บางประอินทร์”, “ฐาปกรณ์แก้วศรี”, และ “แจ็ค กี้” ทำการโพสต์ข้อความหลอกลวงขายวัคซีนโควิด-19 ตามกลุ่มเฟซบุ๊กสาธารณะต่างๆ จำนวน 4 กลุ่ม เช่น  “ลงทะเบียนวัคซีนทางเลือก ชิโนฟาร์ม” “มาฉีดวัคซีนกันเถอะ” “จองฉีดวัคซีนที่ไหนได้บ้าง? วัคซีนทางเลือกจองได้ที่ไหน?” “วัคซีทางเลือกชิโนฟาร์มราชวิทยาลัยจุฬาภรณ์” ซึ่งส่วนตัวไม่ได้มีวัคซีนดังกล่าวแต่อย่างใด โดยเงินที่ได้จากการหลอกลวง จะนำไปใช้เล่นเกมส์ออนไลน์และใช้จ่ายส่วนตัว โดยกระทำลักษณะนี้มาประมาณ 3 เดือนแล้ว ตำรวจจึงแจ้งข้อหาทฉ้อโกง และ พ.ร.บ.คอมพิวเตอร์ฯ ขณะที่การสืบสวนทราบว่า ผู้ต้องหา หลอกขายวัคซีนทางเลือก เช่น โมเดอร์น่า ซิโนฟาร์ม ในราคา 3,300 บาท ด้วยการแอบอ้างว่า มีสิทธิจากการจองซื้อวัคซีนทางเลือกกับโรงพยาบาลเอกชน แล้วมีสิทธิเหลือ จึงนำมาจำหน่ายให้กับผู้เสียหายที่สนใจหลงเชื่อ เบื้องต้น พบมีผู้เสียหายกว่า 50 คน บางรายถูกหลอกจ่ายเงินมัดจำ และบางรายจ่ายด้วยเงินเต็มจำนวน มูลค่าความเสียหายรวมกว่า 200,000 บาท ซึ่งตำรวจจะนำข้อมูลทางการเงินมาขยายผลโดยละเอียดเนื่องจาก ผู้เสียหายบางรายอาจมองว่าเป็นเงินจำนวนน้อย จึงไม่ได้ติดตาม แต่หากมีจำนวนผู้เสียหายที่ถูกหลอกหลายราย เป็นการฉ้อโกงประชาชน ก็จะมีมูลค่าความเสียหายที่สูง ซึ่งจะใช้นำไปประกอบการดำเนินคดีจากการตรวจสอบข้อมูล พบว่า นายฐาปกรณ์ พึ่งพ้นโทษจำคุก ในข้อหาฉ้อโกง หลวงลวงขายสินค้าออนไลน์ มาเมื่อเดือนกันยายนปี 2563 โดยศาลมีคำพิพากษา ลงโทษจำคุก 3 ปีรับสารภาพเหลือจำคุก 1 ปี 6 เดือน